b)

na základe rámca vytvoreného na prvej konferencii o preskúmaní pomôže budovať konsenzus pre úspešný výsledok druhej konferencie o preskúmaní a bude sa okrem iného usilovať najmä o riešenie týchto základných otázok: i) opätovné potvrdenie komplexného charakteru zákazu chemických zbraní, ako sa ustanovuje v kritériu všeobecného účelu. To znamená: — znovu potvrdiť, že zákazy stanovené v dohovore sa uplatňujú na všetky toxické chemické látky s výnimkou tých prípadov, keď sa takéto chemické látky používajú na účely, ktoré dohovor nezakazuje, a pod podmienkou, že typy a množstvá sú v súlade s týmito účelmi, čím sa zohľadní vývoj vedy a technológie od prvej konferencie o preskúmaní, — zdôrazniť záväzok zmluvných štátov zohľadniť kritérium všeobecného účelu v ich vnútroštátnych vykonávacích právnych predpisoch a administratívnych postupoch presadzovania práva, — zdôrazniť záväzok zmluvných štátov deklarovať chemické prostriedky určené na potláčanie nepokojov; ii) opätovné potvrdenie záväzku štátov, ktoré vlastnia chemické zbrane, aby tieto zbrane zničili v lehotách stanovených v CWC prostredníctvom: — uvítania dosiahnutého pokroku a úsilia štátov, ktoré vlastnia chemické zbrane, vynaložených v snahe dodržať lehoty a nabádať ich na čo najrýchlejšie zničenie týchto zbraní, — zdôraznenia významu systematickej verifikácie pomocou nepretržitých inšpekcií na mieste ničenia chemických zbraní, — posúdenia pokroku v ničení chemických zbraní a zohľadnenia okrem iného výsledkov návštev predstaviteľov výkonnej rady v súlade s rozhodnutím 11. zasadnutia konferencie zmluvných štátov, — zdôraznenia zodpovednosti orgánov prijímajúcich politické rozhodnutia za posúdenie dodržiavania dohodnutých lehôt na zničenie zbraní zmluvnými štátmi vo vhodnom čase; iii) ďalšie posilňovanie verifikačného režimu vo vzťahu k činnostiam, ktoré dohovor nezakazuje, s cieľom prehĺbiť dôveru v nešírenie chemických zbraní a ďalej podporiť spoluprácu s priemyslom prostredníctvom: — pokračovania v šírení povedomia o zákazoch, ktoré ustanovuje dohovor, prostredníctvom vlád, priemyslu, akademickej obce a mimovládnych organizácií, — zdôrazňovania potreby zvýšiť počet inšpekcií do ostatných chemických výrobných objektov (OCPF) a prípadne zvýšiť účinnosť režimu priorizovaním tých miest, ktoré sú z hľadiska dohovoru vysoko aktuálne, ako aj deklarácií zmluvných štátov, ktoré sa týkajú miest OCPF; iv) vykonávanie ustanovení dohovoru týkajúcich sa konzultácií, spolupráce a zisťovania faktov, najmä mechanizmu inšpekcií na vyžiadanie, ktorý zostáva nevyhnutným a ľahko dostupným nástrojom, ako aj užitočným a použiteľným prostriedkom verifikačného režimu OPCW, zdôraznenie právneho nároku zmluvných štátov požadovať inšpekciu bez predbežnej konzultácie a podpora samozrejmému využívaniu mechanizmu v prípade potreby; v) rozvoj uspôsobených stratégií na dosiahnutie všeobecného charakteru CWC, najmä pokiaľ ide o Blízky východ, vrátane regionálnych pracovných seminárov v dotknutých oblastiach; vi) nepretržité skvalitňovanie vnútroštátnych vykonávacích právnych predpisov a pripomínanie, že úplný súlad s článkom VII je pre súčasnú aj budúcu efektívnosť režimu CWC rozhodujúcim faktorom aj prostredníctvom: — poskytovania pomoci zmluvným štátom, ktoré ju potrebujú, čoho príkladom sú jednotné akcie Európskej únie, a — posilňovania vnútroštátnych kontrol vývozu, ktoré sú potrebné na predchádzanie získavaniu chemických zbraní; vii) zabezpečovanie spôsobilosti OPCW poskytovať pomoc a ochranu; viii) podporovanie medzinárodnej spolupráce v súlade s ustanoveniami dohovoru, a predovšetkým prispievanie k činnostiam OPCW na budovanie kapacít v zmluvných štátoch rozvíjajúcich svoj chemický priemysel a obchod; ix) začatie práce na zabezpečení toho, aby sa po ukončení ničenia všetkých chemických zbraní OPCW dôsledne zamerala na svoje ostatné činnosti, predovšetkým na svoju úlohu v nešírení; x) dodržiavanie záväzkov vyplývajúcich z rezolúcií Bezpečnostnej rady Organizácie Spojených národov č. 1540 (2004) a č. 1673 (2006), najmä výzva na praktickú spoluprácu medzi OPCW a výborom OSN pre rezolúciu č. 1540, ako aj s inými fórami s cieľom odstrániť riziko získania alebo použitia chemických zbraní na teroristické účely vrátane možného prístupu teroristov k materiálom, vybaveniu a poznatkom, ktoré by sa mohli použiť pri vývoji a výrobe chemických zbraní; xi) globálne partnerské programy G8 zamerané na predchádzanie šíreniu zbraní a materiálov hromadného ničenia prostredníctvom podpory odzbrojenia, kontroly a bezpečnosti citlivých materiálov, zariadení a odborných poznatkov.